Κανονισμός (ΕΚ) αριθ. 1995/2001 της Επιτροπής

της 11ης Οκτωβρίου 2001

για προσδιορισμό των ποσοτήτων που κατανέμονται στους εισαγωγείς δυνάμει των κοινοτικών ποσοτικών ποσοστώσεων που θα εφαρμοστούν το 2002 για ορισμένα προϊόντα καταγωγής Λαϊκής Δημοκρατίας της Κίνας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 520/94 του Συμβουλίου, της 7ης Μαρτίου 1994, για τη θέσπιση κοινοτικής διαδικασίας διαχείρισης των ποσοτικών ποσοστώσων(1), όπως τροποποιήθηκε από τον κανονισμό (ΕΚ) αριθ. 138/96(2), και ιδίως τα άρθρα 9 και 13,

τον κανονισμό (ΕΚ) αριθ. 1394/2001 της Επιτροπής, της 9ης Ιουλίου 2001, σχετικά με τις λεπτομέρειες διαχείρισης των ποσοτικών ποσοστώσεων που θα εφαρμοστούν το 2002 σε ορισμένα προϊόντα καταγωγής Λαϊκής Δημοκρατίας της Κίνας(3), και ιδίως το άρθρο 6,

Εκτιμώντας τα ακόλουθα:

(1) Ο κανονισμός (ΕΚ) αριθ. 1394/2001 καθόρισε το τμήμα καθεμίας εκ των εν λόγω ποσοστώσεων που προορίζεται για τους παραδοσιακούς εισαγωγείς και τους άλλους εισαγωγείς, καθώς και τους όρους και κανόνες συμμετοχής στη διανομή των διαθέσιμων ποσοτήτων. Οι εισαγωγείς κατέθεσαν αίτηση για άδεια εισαγωγής στις αρμόδιες εθνικές αρχές μεταξύ 11ης Ιουλίου και 7ης Σεπτεμβρίου, στις 15:00, ώρα Βρυξελλών, σύμφωνα με το άρθρο 3 του κανονισμού (ΕΚ) αριθ. 1394/2001.

(2) Σύμφωνα με το άρθρο 5 του κανονισμού (ΕΚ) αριθ. 1394/2001, η Επιτροπή έλαβε εκ μέρους των κρατών μελών τα στοιχεία τα σχετικά με τον αριθμό και τον συνολικό όγκο των αιτήσεων για άδεια εισαγωγής που ελήφθησαν, καθώς και με το συνολικό όγκο των εισαγωγών που πραγματοποιήθηκαν από τους παραδοσιακούς εισαγωγείς κατά τα έτη αναφοράς 1998 ή 1999.

(3) Η Επιτροπή, με βάση τα στοιχεία αυτά, είναι σε θέση να προσδιορίσει τα ενιαία ποσοτικά κριτήρια σύμφωνα με τα οποία μπορούν να ικανοποιηθούν από τις αρμόδιες εθνικές αρχές οι αιτήσεις χορήγησης αδειών που κατατίθενται από τους κοινοτικούς εισαγωγείς για τις ποσοτικές ποσοστώσεις που θα ισχύσουν το 2002.

(4) Όπως προκύπτει από τα στοιχεία που κοινοποιήθηκαν από τα κράτη μέλη, για τα προϊόντα του παραρτήματος Ι του παρόντος κανονισμού, ο συνολικός όγκος των αιτήσεων που έχουν υποβάλει οι παραδοσιακοί εισαγωγείς υπερβαίνει το τμήμα της ποσόστωσης που προορίζεται γι' αυτούς. Κατά συνέπεια, οι αιτήσεις αυτές πρέπει να ικανοποιηθούν με εφαρμογή στις ποσότητες των εισαγωγών που έχουν πραγματοποιηθεί από κάθε εισαγωγέα κατά την περίοδο αναφοράς, εκφραζόμενες σε ποσότητα ή αξία, του ενιαίου συντελεστή μείωσης/αύξησης, που αναφέρεται στο εν λόγω παράρτημα Ι.

(5) Όπως προκύπτει από τα στοιχεία που κοινοποίησαν τα κράτη μέλη, για τα προϊόντα του παραρτήματος II του παρόντος κανονισμού, ο συνολικός όγκος των αιτήσεων που κατατέθηκαν από τους μη παραδοσιακούς εισαγωγείς υπερβαίνει το τμήμα της ποσόστωσης που προορίζεται γι' αυτούς. Κατά συνέπεια, οι αιτήσεις αυτές πρέπει να ικανοποιηθούν με εφαρμογή στις ποσότητες που ζητεί κάθε εισαγωγέας, εντός των οριζομένων από τον κανονισμό (ΕΚ) αριθ. 1394/2001 ορίων, του ενιαίου συντελεστή μείωσης που αναφέρεται στο εν λόγω παράρτημα II,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τα προϊόντα του παραρτήματος Ι, οι αιτήσεις χορήγησης αδειών που υποβάλλονται δεόντως από τους παραδοσιακούς εισαγωγείς ικανοποιούνται, από τις αρμόδιες εθνικές αρχές, μέχρις ορίου της ποσότητας ή της αξίας που προκύπτει από την εφαρμογή του συντελεστή μείωσης/αύξησης που αναφέρεται στο εν λόγω παράρτημα για κάθε ποσόστωση, στις εισαγωγές που πραγματοποιήθηκαν από κάθε εισαγωγέα κατά το έτος 1998 ή 1999, σε συνάρτηση με τα κοινοποιηθέντα από κάθε εισαγωγέα στοιχεία.

Στην περίπτωση που η εφαρμογή του ποσοτικού αυτού κριτηρίου οδηγήσει στη χορήγηση μεγαλύτερης ποσότητας ή αξίας από εκείνη που ζητείται, η ποσότητα ή η αξία που χορηγείται περιορίζεται σε εκείνη που ζητείται.

Άρθρο 2

Για τα προϊόντα που αναγράφονται στο παράρτημα II του παρόντος κανονισμού, οι αιτήσεις χορήγησης αδειών που υποβάλλονται δεόντως από τους μη παραδοσιακούς εισαγωγείς ικανοποιούνται από τις αρμόδιες εθνικές αρχές μέχρι του ορίου της ποσότητας ή της αξίας που προκύπτει από την εφαρμογή του συντελεστή μείωσης που αναφέρεται στο εν λόγω παράρτημα για κάθε ποσόστωση, στο αιτούμενο από τους εισαγωγείς ποσό, εντός των οριζόμενων από τον κανονισμό (ΕΚ) αριθ. 1394/2001 ορίων.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Οκτωβρίου 2001.

Για την Επιτροπή

Pascal Lamy

Μέλος της Επιτροπής

(1) ΕΕ L 66 της 10.3.1994, σ. 1.

(2) ΕΕ L 21 της 27.1.1996, σ. 6.

(3) ΕΕ L 187 της 10.7.2001, σ. 31.

ΠΑΡΑΡΤΗΜΑ I

Συντελεστής μείωσης/αύξησης που εφαρμόζεται στις εισαγωγές του 1998 ή 1999

(παραδοσιακοί εισαγωγείς)

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

Συντελεστής μείωσης που εφαρμόζεται στην ποσότητα που ζητείται εντός των ορίων των ανωτάτων ποσών που ορίζει ο κανονισμός (ΕΚ) αριθ. 1394/2001

(μη παροδοσιακοί εισαγωγείς)

>ΘΕΣΗ ΠΙΝΑΚΑ>